Andijondagi deputatlar ota-onalardan uzr so‘rashga majburlangan o‘qituvchilar mavzusi muhokamasiga chek qo‘yishni va voqeani unutishni so‘rab chiqdi

Andijonda o‘qituvchilar o‘quvchilar bilimi qoniqarsizligi uchun ota-onalardan uzr so‘rashga majburlangani e’tirozlarga sabab bo‘lgandi. Holat yuzasidan Xalq ta’limi vaziri, viloyat hokimi va boshqa bir qancha amaldorlar munosabat bildirib, ustozlardan uzr so‘ragan va aybdorlar jazolanishi aytilgan. Voqea ortidan tuman hokimiga hayfsan berilgan, hokim o‘rinbosari ishdan olingan. Shuningdek, tuman XTB mudiri va maktab direktori vazifasidan ozod qilingan.
Xalq deputatlari Marhamat tuman va viloyat kengashi deputatlari 13-fevral kuni jurnalist va blogerlarga mazkur mavzuni ortiq muhokama qilmaslikni so‘ragani aks etgan videomurojaati tarqaldi.

Murojaatda deputat Xafiza Mamarizayeva mavzu atrofidagi negativ fikrlar tuman aholisi ruhiyatiga salbiy ta’sir qilayotganini aytgan.

Xafiza Mamarizayeva
“Yaxshi niyatda boshlangan ezgu ish qanday qilib chappasiga ketganidan hayronmiz. Hammamiz kelishib, ijtimoiy tarmoqlarda bo‘layotgan turli munosabatlarga chek qo‘yishlarini so‘rab murojaat qilyapmiz. Chunki bu holat Marhamat tumani aholisi ruhiyatiga salbiy ta’sir ko‘rsatyapti. Biz xalq ichida yuribmiz. Qanaqa savollar bo‘lsa berishsin, biz tuman faollari javob berishga tayyormiz”, — dedi u.
Deputat Davron Maqsudov esa jurnalist va blogerlardan mavzu atrofidagi muhokamalarni bas qilishni so‘ragan.

Davron Maqsudov
“Blogerlar va jurnalistlar bu masala muhokamasini to‘xtatishlari kerak. To‘g‘ri, yig‘ilishni tashkil qilishda kamchiliklar bo‘ldi. Tuman hokimi, hatto viloyat hokimi uzr so‘rab chiqdi. Hamma bloger va jurnalistlar sizlarni sessiyalarimizga taklif qilamiz. Biz deputatlarda bir xil fikr bo‘lmaydi. Biz juda keng fikrlovchi odamlarmiz. Niyatimiz bitta - Marhamat tumanini oldinga intilishiga hissa qo‘shish, respublikada o‘rnini toptirish. Bloger va jurnalistlar doim “Xalq muammolarni olib chiqsak, ijtimoiy-iqtisodiy masalalar rivojlansa”, deydi. Kimdir kamchilikka yo‘l qo‘ydi, kimdir uzr so‘radi. Kelinglar, tuman xalqi bilan kelajakka qarab yuraylik. Hadeb orqaga qarayversak, orqaga qarab yurib ketib qolamiz. Kamchilik va qiladigan ishlar juda ko‘p”, — dedi u.
Yana bir deputat Ortiqali Husanov esa jamoatchilik tuman hokimining ta’limga qaratayotgan e’tiborini noto‘g‘ri tushunganini aytgan.

Ortiqali Husanov
“Hokim ta’limni rivojlantirish yo‘lida ko‘p ishlar qildi. Men muhokama qilinayotgan mavzu bo‘yicha yaxshi tashabbuslarni noto‘g‘ri tushunilgan holat deb baholagan bo‘lardim”, — dedi deputat.
Avvalroq “Daryo” muxbirining uzrbozlik yig‘ilishi bo‘yicha o‘tkazgan jurnalistik surishtiruvi e’lon qilingandi. Materialda yig‘ilishda ishtirok etgan direktor hamda o‘qituvchilar ota-onalardan uzr so‘ragani va bunga majbur qilingani aytilgan. Ushbu uzr so‘rash majlisini o‘tkazish shaxsan hokim tomonidan topshiriq sifatida berilgani qayd etilgan.